《和姚复庄燮《赠别黄大使四章即题其百药山房诗卷》原韵 其四》
清代·黄若济

奇芬煦寒洌，龙蛇墨池蜿。颇思日夕从，所惜岁华晚。

顿深循陔心，月杪欲云返。气联别愈难，情亲景弥短。

相期各千秋，携手话梅巘。狞飙虽切肌，但觉春意满。

爱君若皓月，见影即搴幰。明年二月期，屈指未愁远。

作者简介：黄若济，字子未，号兰舟，嘉善人。议叙布政司经历。有《百药山房集》。